CELEX: 32015D0203
Language: da
Date: 2015-02-09 00:00:00
Title: Rådets afgørelse (FUSP) 2015/203 af 9. februar 2015 til støtte for Unionens forslag til en international adfærdskodeks for aktiviteter i det ydre rum som et bidrag til gennemsigtighedsfremmende og tillidsskabende foranstaltninger i forbindelse med aktiviteter i det ydre rum

10.2.2015   
               
               
                  DA
               
               
                  Den Europæiske Unions Tidende
               
               
                  L 33/38
               
            
         RÅDETS AFGØRELSE (FUSP) 2015/203
         af 9. februar 2015
         til støtte for Unionens forslag til en international adfærdskodeks for aktiviteter i det ydre rum som et bidrag til gennemsigtighedsfremmende og tillidsskabende foranstaltninger i forbindelse med aktiviteter i det ydre rum
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 28,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Aktiviteterne i rummet er i vækst, og de er af afgørende betydning. Rummet er en ressource for alle stater i verden. Lande, som endnu ikke har aktiviteter i rummet, kan få det i fremtiden. Unionen mener derfor, at styrket sikkerhed for aktiviteter i det ydre rum er en vigtig målsætning, som vil bidrage til staternes udvikling og sikkerhed. Denne målsætning indgår i Unionens rumpolitik.
                  
               
                     (2)
                  
                  
                     Den 12. december 2003 vedtog Det Europæiske Råd en europæisk sikkerhedsstrategi, der fastsætter de globale udfordringer og trusler og opfordrer til en regelbaseret international orden, der er baseret på effektiv multilateralisme og velfungerende internationale institutioner.
                  
               
                     (3)
                  
                  
                     Den europæiske sikkerhedsstrategi anerkender De Forenede Nationers pagt som den grundlæggende ramme for internationale relationer og går ind for at styrke De Forenede Nationer (FN) og sætte denne organisation i stand til at leve op til sit ansvar og handle effektivt. Unionen arbejder for en høj grad af samarbejde på alle områder i tilknytning til internationale relationer med henblik på bl.a. at bevare freden, forebygge konflikter og styrke den internationale sikkerhed i overensstemmelse med formålene og grundsætningerne i De Forenede Nationers pagt.
                  
               
                     (4)
                  
                  
                     Unionen er fast besluttet på udviklingen og gennemførelsen af gennemsigtighedsfremmende og tillidsskabende foranstaltninger som et middel til at opnå forbedret sikkerhed i rummet. Unionen er også særdeles opmærksom hvad angår spørgsmålet om risikoen ved rumaffald, som, uanset sin oprindelse, er skadeligt for nuværende og fremtidige aktiviteter.
                  
               
                     (5)
                  
                  
                     Den 18. september 2007 fremsatte Unionen som en reaktion på FN's Generalforsamlings resolution 61/75 af 6. december 2006 sit forslag til en international adfærdskodeks for aktiviteter i det ydre rum (»adfærdskodeksen«), og den indledte konsultationer for at fremme udarbejdelsen af et foreløbigt udkast.
                  
               
                     (6)
                  
                  
                     Rådet for Den Europæiske Union støttede i sine konklusioner af 8.-9. december 2008 det første udkast til en international adfærdskodeks, som stater skulle deltage i på frivillig basis, og som omfattede gennemsigtighedsfremmende og tillidsskabende foranstaltninger, som udgangspunkt for konsultationer med centrale tredjestater, der har aktiviteter i det ydre rum eller har interesse i aktiviteter i det ydre rum, for at nå frem til en tekst, som flest mulige stater kan gå med til.
                  
               
                     (7)
                  
                  
                     Rådet for Den Europæiske Union gav den 27. september 2010 Unionens højtstående repræsentant for udenrigsanliggender og sikkerhedspolitik mandat til at gennemføre yderligere og bredere konsultationer på baggrund af en revideret udgave af udkastet til en adfærdskodeks udarbejdet af Unionen.
                  
               
                     (8)
                  
                  
                     Unionens forslag til et udkast til adfærdskodeks blev formelt forelagt for det internationale samfund den 5. juni 2012 i Wien. Efterfølgende blev der indledt en proces med åbne konsultationer om tekstudkastet med det formål at gøre processen mere gennemsigtig og inklusiv. Der blev afholdt tre konsultationsrunder, de sidste to om reviderede udgaver af adfærdskodeksen: den 16.-17. maj 2013 i Kiev, den 20.-22. november 2013 i Bangkok og endelig den 27.-28. maj 2014 i Luxembourg. Ved hvert af disse møder var der deltagere fra over 60 stater, og i alt var der deltagere fra over 80 stater.
                  
               
                     (9)
                  
                  
                     Ved afslutningen af de åbne konsultationer den 27.-28. maj 2014 i Luxembourg konkluderede formanden, at processen med tre åbne konsultationsrunder, som var blevet afholdt af Tjenesten for EU's Optræden Udadtil (EU-Udenrigstjenesten) med inddragelse af FN's Institut for Nedrustningsforskning (UNIDIR) i 2013-2014, havde spillet en værdifuld rolle med hensyn til at udvikle en bedre gensidig forståelse af holdninger og betænkeligheder blandt de deltagende stater. Mange deltagere i Luxembourg havde tilkendegivet et kraftigt ønske om, at processen skulle overgå fra en konsultativ fase til en forhandlingsfase, hvor tekstudkastet til adfærdskodeksen fra processen med åbne konsultationer, som mange stater havde bidraget til, og som fortsat var åben for yderligere ændringer, skulle tjene som grundlag for fremtidige multilaterale forhandlinger. En række deltagere i processen med åbne konsultationer havde bemærket et behov for en vis form for FN-godkendelse. Efter de åbne konsultationer i Luxembourg påtog Unionen sig at udarbejde et nyt tekstudkast til adfærdskodeksen og erklærede sig rede til at overveje og føre konsultationer om, hvordan det yderligere kunne støtte de fremtidige multilaterale forhandlinger samt tilslutningen til og gennemførelsen af den fremtidige adfærdskodeks.
                  
               
                     (10)
                  
                  
                     Rådets afgørelse 2012/281/FUSP (1), der er gennemført af UNIDIR, har været medvirkende til at støtte denne proces. Den har åbnet mulighed for formidling af oplysninger, udveksling af synspunkter og kapacitetsopbygning blandt adfærdskodeksens interessenter, og den har medført øget bevidsthed om og forståelse af adfærdskodeksen. De centrale aktiviteter i medfør af nævnte afgørelse har været regionale seminarer (Kuala Lumpur, december 2012, Addis Abeba, marts 2013, Mexico City, juni 2013, og Astana, oktober 2013) samt ovennævnte multilaterale møder i Wien (juni 2012), Kiev (maj 2013), Bangkok (november 2013) og Luxembourg (maj 2014), der har tjent som platform for forelæggelse og drøftelse af kodeksen internationalt, og de viser, at Unionen er fast besluttet på en gennemsigtig og inklusiv proces.
                  
               
                     (11)
                  
                  
                     I sin undersøgelse af 12. juli 2013 af gennemsigtighedsfremmende og tillidsskabende foranstaltninger i forbindelse med det ydre rum noterede den gruppe af regeringseksperter, som FN's generalsekretær havde nedsat i medfør af FN's Generalforsamlingens resolution 65/68, sig Unionens forelæggelse af adfærdskodeksen samt de åbne konsultationer i Kiev. I konklusionerne og henstillingerne i forbindelse med undersøgelsen støttede gruppen af regeringseksperter bestræbelserne på at forfølge politiske tilsagn som f.eks. en multilateral adfærdskodeks for at tilskynde til ansvarlige handlinger i og fredelig udnyttelse af det ydre rum.
                  
               
                     (12)
                  
                  
                     Den 5. december 2013 vedtog FN's Generalforsamling ved konsensus resolution A/RES/68/50 om gennemsigtighedsfremmende og tillidsskabende foranstaltninger i forbindelse med aktiviteter i det ydre rum, som udtrykker tilfredshed med rapporten fra FN's generalsekretær, der indeholder undersøgelsen fra gruppen af regeringseksperter, og noterer sig Unionens forelæggelse af udkastet til en adfærdskodeks. Nævnte resolution tilskynder endvidere FN's medlemsstater til at gennemgå og gennemføre de gennemsigtighedsfremmende og tillidsskabende foranstaltninger, som gruppen af regeringseksperter har foreslået, og den anmoder generalsekretæren om at fremsende rapporten til de relevante enheder og organisationer i FN, således at de kan bistå med en effektiv gennemførelse af konklusionerne og henstillingerne i rapporten. De relevante enheder og organisationer i FN tilskyndes endvidere til at sørge for samordning i spørgsmål vedrørende henstillingerne i rapporten.
                  
               
                     (13)
                  
                  
                     I betragtning af det momentum, der er opnået i den EU-ledede proces med åbne konsultationer om udkastet til adfærdskodeks, og internationale partneres ønske om, at Unionen fortsat leder denne proces frem mod en endelig vedtagelse af adfærdskodeksen og stiller midler til rådighed med henblik på gennemførelse af kodeksen umiddelbart efter vedtagelsen, bør støtten til processen, der med held blev indledt i medfør af afgørelse 2012/281/FUSP, fortsætte på grundlag af en ny rådsafgørelse.
                  
               
                     (14)
                  
                  
                     Den nye rådsafgørelse bør støtte det videre arbejde med at styrke bevidstheden om gennemsigtighedsfremmende og tillidsskabende foranstaltninger i forbindelse med aktiviteter i det ydre rum, herunder forslaget til en international adfærdskodeks, samt forhandlingerne om adfærdskodeksen og den formelle vedtagelse heraf, medens bistand til adfærdskodeksens gennemførelse og dens kontaktpunkt vil kunne ydes gennem en senere rådsafgørelse.
                  
               
                     (15)
                  
                  
                     FN's Kontor for Nedrustningsanliggender (UNODA) og UNIDIR bør af Rådet få til opgave at sørge for den tekniske gennemførelse af denne afgørelse. UNODA spiller allerede en central rolle i gennemførelsen af henstillingerne i rapporten fra 2013 fra FN's gruppe af regeringseksperter vedrørende gennemsigtighedsfremmende og tillidsskabende foranstaltninger i forbindelse med aktiviteter i det ydre rum, mens UNIDIR vil kunne bygge videre på de erfaringer, der er indhøstet som led i regionale outreachaktiviteter i medfør af afgørelse 2012/281/FUSP —
                  
               VEDTAGET DENNE AFGØRELSE:
         
            Artikel 1
            For at understøtte sit forslag til en international adfærdskodeks for aktiviteter i det ydre rum (»adfærdskodeksen«) som et bidrag til indførelsen af gennemsigtighedsfremmende og tillidsskabende foranstaltninger i forbindelse med aktiviteter i det ydre rum i overensstemmelse med FN's Sikkerhedsråds resolution A/RES/68/50 forfølger Unionen følgende målsætning:
            
                        —
                     
                     
                        på grundlag af erfaringerne med afgørelse 2012/281/FUSP fortsat at lede den multilaterale proces vedrørende forslaget til en international adfærdskodeks for aktiviteter i det ydre rum, som inddrager alle interesserede stater på en inklusiv og gennemsigtig måde, med henblik på at skabe bredest mulig konsensus om udkastet til adfærdskodeks, således at det kan vedtages af det internationale samfund.
                     
                  
         
            Artikel 2
            
               1.   I den forbindelse omfatter de projekter, som Unionen skal støtte, følgende specifikke aktiviteter:
               
                           a)
                        
                        
                           fortsat at styrke bevidstheden om, kendskabet til og forståelsen af forslaget til en international adfærdskodeks og den EU-ledede proces
                        
                     
                           b)
                        
                        
                           fortsat at sørge for en ramme for den multilaterale proces vedrørende forslaget til en international adfærdskodeks for aktiviteter i det ydre rum, som vil gøre det muligt for det internationale samfund at fortsætte sin dialog, med henblik på at skabe bredest mulig konsensus om vedtagelse af adfærdskodeksen ved at støtte multilaterale forhandlingsmøder vedrørende udkastet til adfærdskodeks samt om formel vedtagelse heraf
                        
                     
            
               2.   Projekterne og de specifikke aktiviteter er beskrevet i detaljer i bilaget.
            
         
         
            Artikel 3
            
               1.   Unionens højtstående repræsentant for udenrigsanliggender og sikkerhedspolitik (HR) er ansvarlig for gennemførelsen af denne afgørelse.
            
            
               2.   Den tekniske gennemførelse af de i artikel 2 omhandlede projekter varetages af FN's Kontor for Nedrustningsanliggender (UNODA) og FN's Institut for Nedrustningsforskning (UNIDIR), jf. bilaget. UNODA og UNIDIR udfører disse opgaver under HR's ansvar. Med henblik herpå indgår HR de nødvendige arrangementer med UNODA og UNIDIR.
            
         
         
            Artikel 4
            
               1.   Det finansielle referencegrundlag for gennemførelsen af de i artikel 1 omhandlede foranstaltninger er på 1 274 398,85 EUR. Det samlede anslåede budget for det overordnede projekt er på 1 475 955,15 EUR, der tilvejebringes via samfinansiering med UNODA og UNIDIR.
            
            
               2.   De udgifter, der finansieres med det i stk. 1 nævnte beløb, forvaltes efter Unionens procedurer og regler, der gælder for Unionens almindelige budget.
            
            
               3.   Kommissionen overvåger den korrekte gennemførelse af Unionens bidrag som omhandlet i stk. 1. Med henblik herpå indgår den finansieringsaftaler med UNODA og UNIDIR. Det skal fremgå af aftalerne, at UNODA og UNIDIR sørger for, at Unionens bidrag bliver synligt i en grad, der svarer til dets størrelse.
            
            
               4.   Kommissionen bestræber sig på at indgå de finansieringsaftaler, der er omhandlet i stk. 3, snarest muligt efter denne afgørelses ikrafttræden. Den underretter senest to uger efter undertegnelsen Rådet og HR om eventuelle vanskeligheder i forbindelse med processen og om datoen for indgåelsen af finansieringsaftalen.
            
         
         
            Artikel 5
            
               1.   HR aflægger rapport til Rådet om gennemførelsen af denne afgørelse på grundlag af regelmæssige rapporter, som udarbejdes af UNODA og UNIDIR. Disse rapporter skal danne udgangspunkt for Rådets evaluering.
            
            
               2.   Kommissionen oplyser om de finansielle aspekter af gennemførelsen af de i artikel 2 omhandlede projekter.
            
         
         
            Artikel 6
            
               1.   Denne afgørelse træder i kraft på dagen for vedtagelsen.
            
            
               2.   Den udløber 24 måneder efter indgåelsen af de relevante finansieringsaftaler, jf. i artikel 4, stk. 3, eller seks måneder efter datoen for dens vedtagelse, hvis der ikke er indgået en finansieringsaftale i løbet af denne periode.
            
         
         
            Udfærdiget i Bruxelles, den 9. februar 2015.
            
               
                  På Rådets vegne
               
               F. MOGHERINI
               
                  Formand
               
            
         
         
            (1)  Rådets afgørelse 2012/281/FUSP af 29. maj 2012 inden for rammerne af den europæiske sikkerhedsstrategi til støtte for Unionens forslag til en international adfærdskodeks for aktiviteter i det ydre rum (EUT L 140 af 30.5.2012, s. 68).
      
      
         
            BILAG
            1.   Generel ramme og målsætninger
            
            Rumbaserede aktiver, der drives af et stadigt stigende antal statslige og ikkestatslige enheder, giver verden enorme fordele, som ville have været utænkelige for blot nogle få årtier siden. I dag ledsages disse fordele af betydelige udfordringer på grund af farligt rumaffald, hvilket medfører potentielle ødelæggende kollisioner, trængsel af satellitter i geostationært kredsløb, stigende mætning af radiofrekvensspektret samt en trussel om bevidst forstyrrelse. Disse udfordringer kræver en seriøs inddragelse af alle stater for at opnå øget sikkerhed i det ydre rum.
            På baggrund af FN's Generalforsamlings resolution 61/75 af 6. december 2006 og 62/43 af 5. december 2007 om gennemsigtighedsfremmende og tillidsskabende foranstaltninger i forbindelse med aktiviteter i det ydre rum og som reaktion på FN's generalsekretærs anmodning til FN's medlemmer om »konkrete forslag« til sådanne foranstaltninger fremlagde Unionen i september 2007 et forslag til en frivillig adfærdskodeks. De indledende konsultationer med tredjestater blev iværksat, og det første udkast til en adfærdskodeks for aktiviteter i det ydre rum blev godkendt af Rådet den 8.-9. december 2008. På baggrund af yderligere konsultationer med interesserede stater godkendte Rådet den 27. september 2010 et revideret udkast til adfærdskodeks og gav Unionens højtstående repræsentant for udenrigsanliggender og sikkerhedspolitik (HR) mandat til at føre yderligere og bredere konsultationer med henblik på udarbejdelse af en tekst til en adfærdskodeks, som flest mulige stater kan gå med til, og vedtagelse heraf.
            Med henblik på gennemførelse af dette mandat fortsatte konsultationerne, og en revideret udgave af adfærdskodeksen blev formelt forelagt det internationale samfund på et multilateralt møde den 5. juni 2012 i Wien. Efterfølgende blev der indledt en proces med åbne konsultationer om tekstudkastet med det formål at gøre processen mere gennemsigtig og inklusiv. Der blev afholdt tre konsultationsrunder, de sidste to om reviderede udgaver af teksten: den 16.-17. maj 2013 i Kiev, den 20.–22. november 2013 i Bangkok og endelig den 27.-28. maj 2014 i Luxembourg. Ved hvert af disse møder var der deltagere fra over 60 stater, og i alt var der deltagere fra over 80 stater.
            Ved afslutningen af de åbne konsultationer den 27.-28. maj 2014 i Luxembourg konkluderede formanden, at processen med tre åbne konsultationsrunder, som var blevet afholdt af EU-Udenrigstjenesten med inddragelse af UNIDIR i 2013-2014, havde spillet en værdifuld rolle med hensyn til at udvikle en bedre gensidig forståelse af holdninger og betænkeligheder blandt de deltagende stater. Mange deltagere i Luxembourg havde tilkendegivet et kraftigt ønske om, at processen snarest skulle overgå fra en konsultativ fase til en forhandlingsfase, hvor tekstudkastet til adfærdskodeksen fra processen med åbne konsultationer, som mange stater havde bidraget til, og som fortsat var åben for yderligere ændringer, kunne tjene som grundlag for fremtidige multilaterale forhandlinger. En række deltagere havde bemærket et behov for en vis form for FN-godkendelse. Unionen ville efter Luxembourgkonsultationerne udarbejde et nyt udkast til adfærdskodeksens tekst og var fortsat rede til at overveje og føre konsultationer om, hvordan det yderligere kunne støtte de fremtidige multilaterale forhandlinger samt tilslutningen til og gennemførelsen af den fremtidige adfærdskodeks.
            På baggrund af FN's generalsekretærs rapport, som der var blevet anmodet om ved resolution 61/75, stemte FN's Generalforsamling den 8. december 2010 om resolution 65/68, hvori den anmodede generalsekretæren om at nedsætte en gruppe af regeringseksperter vedrørende gennemsigtighedsfremmende og tillidsskabende foranstaltninger i forbindelse med aktiviteter i det ydre rum, der skulle foretage en undersøgelse af sådanne foranstaltninger. Unionen, som finder, at en adfærdskodeks kan yde et bidrag til gennemsigtighedsfremmende og tillidsskabende foranstaltninger, briefede FN's gruppe af regeringseksperter om fremskridtene med adfærdskodeksen på gruppen af regeringseksperters tre møder i juli 2012, april 2013 og juli 2013. FN's gruppe af regeringseksperter færdiggjorde sin undersøgelse og henstillinger i juli 2013. Den henstillede, at stater og internationale organisationer på frivilligt grundlag og med forbehold af gennemførelsen af forpligtelser som følge af eksisterende retlige tilsagn overvejer og gennemfører de gennemsigtighedsfremmende og tillidsskabende foranstaltninger, der er beskrevet i gruppen af regeringseksperters rapport, og den bakkede op om indsatsen for at opnå politiske tilsagn, f.eks. i form af ensidige erklæringer, bilaterale forpligtelser eller en multilateral adfærdskodeks, for at tilskynde til ansvarlige handlinger i og fredelig udnyttelse af det ydre rum. Gruppen af regeringseksperter konkluderede, at frivillige politiske foranstaltninger kan danne grundlag for overvejelser om begreber og forslag til retligt bindende forpligtelser.
            Den 5. december 2013 vedtog FN's Generalforsamling ved konsensus resolution A/RES/68/50 om gennemsigtighedsfremmende og tillidsskabende foranstaltninger i forbindelse med aktiviteter i det ydre rum, som udtrykker tilfredshed med rapporten fra FN's generalsekretær, der indeholder undersøgelsen fra gruppen af regeringseksperter, og noterer sig Unionens fremlæggelse af udkastet til adfærdskodeks. Resolutionen tilskynder endvidere FN's medlemsstater til at gennemgå og gennemføre de gennemsigtighedsfremmende og tillidsskabende foranstaltninger, som gruppen af regeringseksperter har foreslået, og den anmoder generalsekretæren om at fremsende rapporten til de relevante enheder og organisationer i FN, således at de kan bistå med en effektiv gennemførelse af konklusionerne og henstillingerne i rapporten. De relevante enheder og organisationer i FN tilskyndes endvidere til at sørge for samordning i spørgsmål vedrørende henstillingerne i rapporten.
            Siden den oprindelige forelæggelse af udkastet til adfærdskodeks for det internationale samfund i juni 2012 har aktiviteter i henhold til afgørelse 2012/281/FUSP til støtte for Unionens forslag til en international adfærdskodeks for aktiviteter i det ydre rum været medvirkende til at øge bevidstheden om adfærdskodeksen og støtte den multilaterale proces. I henhold til den bidragsaftale, der blev undertegnet i juni 2012, afholdt UNIDIR en række regionale seminarer (i Kuala Lumpur, Addis Abeba, Mexico City og Astana) og støttede fire større multilaterale møder, som EU-Udenrigstjenesten afholdt i Wien, Kiev, Bangkok og Luxembourg. Alle disse møder blev støttet ved hjælp af rejsesponsorater for at gøre det lettere for embedsmænd og eksperter at deltage.
            Afgørelse 2012/281/FUSP har støttet formidling af oplysninger og udveksling af synspunkter om adfærdskodeksen og ført til en øget bevidsthed om og forståelse af kodeksen regionalt såvel som internationalt blandt eksperter og politiske beslutningstagere. Den har hjulpet Unionen til at vise sin vilje til at styre processen i retning af adfærdskodeksens vedtagelse som en gennemsigtig og inklusiv proces. De møder, som er blevet afholdt inden for rammerne af nævnte afgørelse, har også tjent som en platform for dialog med de stater, som fortsat er kritiske over for adfærdskodeksen, idet de er blevet tilskyndet til at formulere deres betænkeligheder i en multilateral kontekst med mulighed for modargumenter og debat.
            I betragtning af det momentum, der er opnået i processen med drøftelser om adfærdskodeksen, og navnlig den vigtige udvikling i form af støtten fra FN's gruppe af regeringseksperter, vedtagelsen ved konsensus af FN's Generalforsamlings resolution A/RES/68/50 og resultatet af de åbne konsultationer, som blev afholdt den 27.-28. maj 2014 i Luxembourg, bør Unionen aktivt fortsætte med at støtte indførelsen af gennemsigtighedsfremmende og tillidsskabende foranstaltninger i forbindelse med aktiviteter i det ydre rum ved fortsat at fremme og arbejde hen imod vedtagelsen af adfærdskodeksen.
            Med henblik herpå og ud fra erfaringerne med afgørelse 2012/281/FUSP bør Unionen støtte følgende aktiviteter:
            
                        —
                     
                     
                        fortsat styrke bevidstheden om, kendskabet til og forståelsen af gennemsigtighedsfremmende og tillidsskabende foranstaltninger som foreslået i rapporten fra gruppen af regeringseksperter, herunder forslaget til en international adfærdskodeks og den EU-ledede proces
                     
                  
                        —
                     
                     
                        fortsat sørge for en ramme for den multilaterale proces vedrørende forslaget til en international adfærdskodeks for aktiviteter i det ydre rum, som vil gøre det muligt for det internationale samfund at fortsætte sin dialog, med henblik på at skabe bredest mulig konsensus om vedtagelse af adfærdskodeksen ved at støtte multilaterale forhandlingsmøder vedrørende udkastet til adfærdskodeks samt om formel vedtagelse heraf
                     
                  2.   Projekter
            
            
                        a.
                     
                     
                        Projekt 1: Udadrettede aktiviteter: Fremme af politiske tilsagn for at tilskynde til ansvarlige handlinger i og fredelig udnyttelse af det ydre rum, herunder forslaget til en international adfærdskodeks for aktiviteter i det ydre rum
                        1.   Projektformål
                        
                                 
                                    1.
                                 
                                 
                                    Gennem tilrettelæggelse af outreacharrangementer at indgå i en dialog med interessenter med henblik på at uddybe eksisterende bevidsthed og viden om og forståelse af bestræbelserne på at forfølge politiske tilsagn for at tilskynde til ansvarlige handlinger i og fredelig udnyttelse af det ydre rum, herunder forslaget til en international adfærdskodeks for aktiviteter i det ydre rum, i en kontekst af fremme af gennemsigtighedsfremmende og tillidsskabende foranstaltninger i forbindelse med aktiviteter i det ydre rum.
                                 
                              2.   Projektresultater/indikatorer for gennemførelse
                        
                                 
                                    1.
                                 
                                 
                                    Der er blevet afholdt mindst tre outreacharrangementer i tilknytning til internationale konferencer, hvilket blandt de relevante interessenter har ført til øget bevidsthed og viden om samt forståelse af gennemsigtighedsfremmende og tillidsskabende foranstaltninger, herunder i den foreslåede internationale adfærdskodeks, bl.a. kravene til den praktiske gennemførelse.
                                 
                              
                                 
                                    2.
                                 
                                 
                                    Der er blevet afholdt fire regionale eller subregionale seminarer med deltagelse af mindst et flertal af stater fra de relevante regioner.
                                 
                              
                                 
                                    3.
                                 
                                 
                                    Der er et bedre klima for politisk fremskridt, hvilket fremgår af deltagertallet ved de multilaterale møder, der er omhandlet under projekt 2, som er højere end deltagertallet ved de åbne konsultationer om adfærdskodeksen (61 stater); dette blev støttet i henhold til afgørelse 2012/281/FUSP.
                                 
                              3.   Projektbeskrivelse
                        
                                 
                                    1.
                                 
                                 
                                    Der er planlagt op til fire regionale eller subregionale seminarer for at drøfte gennemsigtighedsfremmende og tillidsskabende foranstaltninger med fokus på den fremtidige adfærdskodeks, herunder national planlægning af gennemførelsen, med henblik på at åbne for tilslutning til adfærdskodeksen.
                                 
                              
                                 
                                    2.
                                 
                                 
                                    Afholdelse af op til fire små outreacharrangementer tilrettelagt på regionalt og/eller internationalt niveau, f.eks. i tilknytning til FN's Generalforsamling eller nedrustningskonference, for at fremme og støtte processens næste fase.
                                 
                              
                                 
                                    3.
                                 
                                 
                                    Beslutningen om, hvor de skal afholdes, træffes af HR, om muligt i samråd med EU-medlemsstaterne, på grundlag af forslag fra gennemførelsesinstansen.
                                 
                              
                  
                        b.
                     
                     
                        Projekt 2: Afholdelse af op til tre multilaterale møder, som inddrager alle interesserede stater, for at lette forhandlingerne på grundlag af det tekstudkast, der er blevet udarbejdet gennem de åbne konsultationer om en international adfærdskodeks, med henblik på indgåelse og formel vedtagelse af kodeksen
                        1.   Projektformål
                        
                                 
                                    1.
                                 
                                 
                                    Til gennemførelse af henstillingerne i rapporten fra FN's gruppe af regeringseksperter at samle repræsentanter fra interesserede stater og andre parter til forhandlinger om forslaget til en international adfærdskodeks for aktiviteter i det ydre rum med henblik på vedtagelse af adfærdskodeksen.
                                 
                              2.   Projektresultater/indikatorer for gennemførelse
                        
                                 
                                    1.
                                 
                                 
                                    Opnåelsen af en diplomatisk proces, som har muliggjort forhandlinger om forslaget til en adfærdskodeks, herunder afholdelsen af en forhandlingskonference og en tilslutningskonference.
                                 
                              
                                 
                                    2.
                                 
                                 
                                    Bred international opbakning til forslaget til en adfærdskodeks, hvilket muliggør det internationale samfunds vedtagelse heraf inden udgangen af første halvår af 2016.
                                 
                              3.   Projektbeskrivelse
                        
                                 
                                    1.
                                 
                                 
                                    Afholdelse af op til tre åbne multilaterale møder, som FN's medlemsstater og relevante organisationer vil blive indbudt til, herunder:
                                    
                                                a)
                                             
                                             
                                                op til to forhandlingskonferencer, så det internationale samfund kan indgå i en dialog om udkastet til adfærdskodeks som udviklet under processen med åbne konsultationer med henblik på færdiggørelse af teksten
                                             
                                          
                                                b)
                                             
                                             
                                                en konference med henblik på tilslutning til adfærdskodeksen.
                                             
                                          
                              
                                 
                                    2.
                                 
                                 
                                    Beslutningen om, hvor de skal afholdes, træffes af HR, om muligt i samråd med EU-medlemsstaterne, på grundlag af forslag fra gennemførelsesinstansen.
                                 
                              
                  3.   Proceduremæssige aspekter og koordinering
            
            
                        a.
                     
                     
                        Gennemførelsen af projekterne iværksættes af en styringskomité med det formål at fastlægge procedurerne og de nærmere bestemmelser for samarbejdet. Styringskomitéen fører regelmæssigt og mindst hvert halve år tilsyn med gennemførelsen af projekterne, bl.a. ved hjælp af elektroniske midler samt video- og telekonferencer.
                     
                  
                        b.
                     
                     
                        Styringskomitéen vil komme til at bestå af repræsentanter for den højtstående repræsentant, UNODA, UNIDIR og relevante FN-institutioner efter omstændighederne.
                     
                  
                        c.
                     
                     
                        HR træffer beslutning om, hvor dette projekts workshopper og møder skal finde sted, og om deres strukturelle sammensætning på grundlag af forslag fra UNODA og UNIDIR, om muligt i samråd med EU-medlemsstaterne.
                     
                  4.   Rapportering og evaluering
            
            
                        a.
                     
                     
                        Gennemførelsesinstanserne forelægger HR en beskrivende og finansiel rapport ved udgangen af projektets første år, idet der tilstræbes sammenfald med FN's rapporteringsperioder.
                     
                  
                        b.
                     
                     
                        Gennemførelsesinstanserne forelægger HR en endelig rapport, når projektet er afsluttet.
                     
                  
                        c.
                     
                     
                        Fremskridts- og situationsrapporter, publikationer, pressemeddelelser og opdateringer fra gennemførelsesinstanserne forelægges HR og Europa-Kommissionen, når de udsendes.
                     
                  5.   Varighed
            
            Den anslåede gennemførelsesperiode for dette projekt er 24 måneder.
            6.   Støtteberettigede parter
            
            
                        a.
                     
                     
                        FN's medlemsstater.
                     
                  
                        b.
                     
                     
                        Ikkestatslige interessenter, bl.a. civilsamfund og erhvervsliv.
                     
                  7.   Tredjepartsrepræsentanter
            
            
                        a.
                     
                     
                        Med henblik på at fremme regionalt ejerskab til den internationale adfærdskodeks for rumaktiviteter kan deltagelse af ikke-EU-eksperter, herunder eksperter fra relevante regionale og internationale organisationer, finansieres ved denne afgørelse.
                     
                  
                        b.
                     
                     
                        Deltagelse af repræsentanter for UNODA, UNIDIR og UNOOSA i aktiviteter med tilknytning til denne afgørelse vil blive finansieret efter behov.
                     
                  8.   Gennemførelsesinstans
            
            
                        a.
                     
                     
                        Den tekniske gennemførelse af denne afgørelse varetages dels af UNODA for så vidt angår gennemførelsen af delprojekt 3.2 (outreacharrangementer) under projekt 1 samt projekt 2, dels af UNIDIR for så vidt angår gennemførelsen af delprojekt 3.1 (regionale og subregionale seminarer) under projekt 1.
                     
                  
                        b.
                     
                     
                        UNODA og UNIDIR samarbejder, hvor det er hensigtsmæssigt, med institutioner såsom UNOOSA, internationale og regionale organisationer, tænketanke, NGO'er og erhvervslivet.